**Výzva na predkladanie cenových ponúk**

(prieskum trhu realizovaný prostredníctvom Výzvy na predkladanie cenových ponúk)

**1.) Obstarávateľ:**

**Dopravný podnik mesta Žiliny s.r.o.**, Kvačalova 2, 011 40 Žilina (IČO: 36 007 099)

Dopravný podnik mesta Žiliny s.r.o. je podľa zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov obstarávateľ podľa § 9 ods. 1 písm. a), ktorý vykonáva vybrané činnosti ustanovené v § 9 ods. 6 a 7 cit. zákona.

**2.) Kontaktná osoba:**

Kontaktnou osobou pre predkladanie požadovaných dokladov a cenovej ponuky pre túto Výzvu je:

**Ing. Anna Matejčíková** (e-mail): anna.matejcikova@dpmz.sk, tel. +421415660168

**3.) Názov zákazky**:

**Pranie a čistenie pracovných odevov a posteľnej bielizne**

**Spoločný slovník obstarávania(CPV):** 98310000-9

**Zverejnenie zákazky: webové sídlo obstarávateľa:**

<http://www.dpmz.sk/prieskum-trhu---zakazky-v-hodnote-do-10-000-eur/>

**dňa:** **11.5.2020**

**Je zákazka delená na časti: nie**

**4.) Predpokladaná hodnota zákazky:**

**Predpokladaná hodnota zákazky: 5370 EUR bez DPH za 36 mesiacov**, čo je navrhovaná dĺžka platnosti Zmluvy o poskytovaní služby.

Pri určení predpokladanej hodnoty zákazky obstarávateľ vychádzal z aktuálnych množstiev a fakturovaných súm za poskytnutú službu za obdobie roka 2019.

Prekročenie predpokladanej hodnoty zákazky nemusí byť dôvodom na odmietnutie (neprijatie) ponuky, resp. nemusí byť dôvodom na zrušenie tohto prieskumu trhu.

**5.) Opis predmetu zákazky, technická špecifikácia a ďalšie požiadavky obstarávateľa:**

**Predmetom zákazky je poskytnutie služby prania a čistenia pracovných odevov** zamestnancov Dopravného podniku mesta Žiliny s.r.o. **a posteľnej bielizne** v ubytovacom zariadení Dopravného podniku mesta Žiliny s.r.o. podľa nasledujúcej špecifikácie:

Tabuľka 1: Pranie a čistenie pracovných odevov a posteľnej bielizne - prehľad za rok 2019

|  |  |
| --- | --- |
| **položka** | **spolu ks za rok 2019** |
| **Pracovné odevy** |  |
| uterák froté | 12 |
| blúza montérková | 165 |
| nohavice montérkové | 279 |
| tričko DR | 127 |
| kabát prešívaný - pracovný | 12 |
| čiapka pracovná | 31 |
| plášť pracovný  | 14 |
| mikina flísová | 1 |
| tričko KR | 60 |
| spodky | 2 |
| vesta prešívaná pracovná | 12 |
| košeľa KR | 2 |
| plášť pracovný pogumovaný | 1 |
| bunda zimná | 23 |
| **Posteľná bielizeň** |  |
| súprava posteľ 3D (plachta, vankúš, paplón) | 69 |
| plachta bavlnená na jednoposteľ | 12 |
| uterák froté | 22 |
| osuška froté  | 26 |
| balenie bielizne | 28 |
| obliečka na paplón | 13 |
| obliečka na vankúš | 10 |
| Záclona 1m² | 42,9 m² |

Obstarávateľ požaduje v rámci poskytnutia služby prania a čistenia vykonanie úkonov podľa nasledujúcej špecifikácie:

1) pranie vrátane, bielenia a chemického čistenia podľa druhu textílie

2) sušenie a žehlenie

3) skladanie a balenie

4) ďalšie úkony spojené s manipuláciou s odevmi a bielizňou, teda zber, naloženie, odvoz znečistených odevov a bielizne a následne dovoz a doručenie odevov a bielizne na zberné miesto, odkiaľ boli odevy a bielizeň vyzdvihnuté.

Množstvá uvedené v tabuľke sú aktuálne množstvá čistených odevov za obdobie roka 2019. Objednávkové množstvá pre obdobie trvania zmluvy o poskytnutí služby sa môžu líšiť podľa aktuálnych potrieb obstarávateľa.

Pranie prebieha v intervaloch podľa potreby obstarávateľa. Aktuálne množstvá za rok 2019 boli 27 objednávok prania, pričom fakturácia prebehla v  3 - mesačných intervaloch.

Odevy a bielizeň sa zberajú na zberných miestach:

1.) pracovné odevy na stredisku ul. Kvačalova ulica č. 2, 011 040 Žilina

2.) pracovné odevy na stredisku ul. Košická 2, 010 01 Žilina

2.) posteľná bielizeň na stredisku ul. Košická 2 – ubytovňa, 010 01 Žilina

Obstarávateľ požaduje vyzdvihnutie odevov a bielizne na uvedených adresách uchádzačom a jeho vlastnou dopravou, a to na základe čiastkových objednávok obstarávateľa, kde bude uvedené množstvo a druh pripravenej bielizne a termín vyzdvihnutia.

Lehota na poskytnutie služby uchádzačom bude do 7 dní od prevzatia odevov a bielizne od obstarávateľa.

Prevzatie uchádzač potvrdí na doklade, ktorý potvrdí splnomocnená osoba na strane obstarávateľa aj uchádzača, čím sa považuje objednávka za potvrdenú a začína plynúť lehota na poskytnutie služby.

Po vyčistení uchádzač dovezie vlastnou dopravou vyčistené odevy a bielizeň na zberné miesto, odkiaľ bolo šatstvo a bielizeň vyzdvihnutá. Bielizeň bude zabalená do prepravných obalov. Pri odovzdávaní bude potvrdený preberací protokol. Pokiaľ je preberací protokol potvrdený bez výhrad na oboch zmluvných stranách, služba sa považuje za poskytnutú a odovzdanú obstarávateľovi.

**6. Obhliadka a vysvetľovanie, vzorky:**

Obhliadka sa nerealizuje.

Vzorky sa obstarávateľom neposkytujú a od uchádzača nevyžadujú.

V prípade potreby obstarávateľ poskytne záujemcom vysvetlenie k predmetu zákazky, a to na základe **písomnej otázky** zaslanej **do 19.5.2020** (vrátane tohto dňa) **e-mailom** na kontaktnú osobu obstarávateľa (bod. č.2).

**Odpovede** budú poskytnuté **do** **25.5.2020** prostredníctvom e-mailu **na** **e-mail uchádzača**, a to v lehote na predkladanie ponúk. Odpoveď bude zároveň uverejnená aj v elektronickej forme na [www.dpmz.sk](http://www.dpmz.sk), v sekcii Verejné obstarávanie/prieskum trhu do 10 000 EUR.

Obstarávateľ po uplynutí termínu na predkladanie cenových ponúk (bod. 13) môže v procese vyhodnotenia ponúk požiadať uchádzača o písomné vysvetlenie informácií, ktoré sú uvedené v ponuke. Táto komunikácia bude opäť prebiehať elektronickou formou prostredníctvom elektronickej pošty na e-mailovú adresu osoby, ktorú uchádzač uvedie v odpovedi na túto Výzvu ako kontaktnú osobu.

**7. Typ uzavretej zmluvy s úspešným uchádzačom:**

Obstarávateľ uzavrie s jedným úspešným uchádzačom Zmluvu o poskytnutí služby, uzatvorenú podľa § 269 ods. 2 Obchodného zákonníka (Zákon č. 513/1991 Zb. v znení neskorších predpisov), (ďalej aj ako „zmluva“), a to na obdobie 36 mesiacov.

Návrh zmluvy predloží vybraný úspešný uchádzač na základe oznámenia obstarávateľa o výsledkoch hodnotenia predložených cenových ponúk, ktoré vybraný uchádzač obdrží spolu s výzvou na predloženie návrhu znenia rámcovej dohody za účelom vzájomného odsúhlasenia jej znenia s cieľom jej uzavretia.

Do zmluvy bude obstarávateľ požadovať zapracovanie minimálne nasledovných bodov/požiadaviek:

1/ Vybratý uchádzač vystaví a doručí faktúru obstarávateľovi až po (resp. pri) poskytnutí služby, pričom neoddeliteľnou súčasťou faktúry budú aj potvrdené objednávky a potvrdené preberacie protokoly.

2/Lehota splatnosti faktúr je stanovená 30 dní odo dňa ich doručenia obstarávateľovi.

3/ Obstarávateľ sa nezaväzuje ku konkrétnemu objednávkovému množstvu odobratej služby počas trvania zmluvného vzťahu. Množstvá uvedené v špecifikácii predmetu zákazky v cenovom prieskume prostredníctvom Výzvy na predkladanie cenových ponúk, ktorej výsledkom je táto Zmluva o poskytnutí služby, sú len orientačné.

4/ V prípade vzniku škody bude obstarávateľ postupovať podľa § 373 a nasl. a § 565 a nasl. Obchodného zákonníka.

5/ Zmluvné strany sa zaväzujú zaistiť všetkými možnými prostriedkami, aby nedochádzalo ku korupčným konaniam v rámci obchodných vzťahov. Zmluvné strany prehlasujú, že zastávajú prístup nulovej tolerancie ku korupcii na všetkých úrovniach a vyžadujú od svojich vlastných pracovníkov a zmluvných partnerov konanie v súlade s protikorupčnými zákonmi.

**8. Financovanie predmetu zákazky:**

Toto obstarávanie nie je nadlimitnou zákazkou v zmysle zákona 343/2015 Z.z. (viď finančný limit pre nadlimitnú zákazku platný pre obstarávateľa.

Obstarávateľ realizuje toto obstarávanie prostredníctvom prieskumu trhu a to vyhlásením výzvy na predkladanie cenových ponúk. Uvedený postup obstarania zákon č. 343/2015 Z.z. neupravuje.

Predmet zákazky bude financovaný z vlastných prostriedkov obstarávateľa.

Obstarávateľ neposkytuje zálohovú platbu.

**9. Dokumenty, ktoré predkladá uchádzač ako súčasť ponuky a spôsob ich predkladania**

**Spôsob predkladania dokumentov:**

Všetky ďalej uvedené požadované doklady uchádzač zašle ako scan oprávnenou osobou podpísaných, opečiatkovaných dokumentov v needitovateľnom formáte, napr. pdf , a to elektronickou poštou na mailovú adresu kontaktnej osoby obstarávateľa (anna.matejcikova@dpmz.sk).

**Všetci uchádzači predložia:**

**A) Návrh na plnenie kritérií (návrh cien za predmet zákazky)**

Uchádzač predloží vyplnenú **Prílohu č. 1**, opečiatkovanú a podpísanú oprávnenou osobou uchádzača. Formulár predloží v originálnom vyhotovení kompletne vyplnený podľa predtlače. Formulár sa nachádza v editovateľnej forme pri danej zákazke na adrese: <http://www.dpmz.sk/prieskum-trhu---zakazky-v-hodnote-do-10-000-eur/>

Celková cena za predmet zákazky v EUR bez DPH uvedená v Prílohe č. 1, ktorá bude predmetom vyhodnotenia cenového prieskumu, sa uvedie tak, aby obsahovala všetky náklady spojené s vyhotovením a dodaním predmetu tejto Výzvy, vrátane dopravných nákladov, balného, vrátane vplyvu kurzu meny EUR k iným menám a pod.

**B) Identifikačné údaje uchádzača**

Uchádzač predkladá vyplnenú a oprávnenou osobou uchádzača podpísanú a opečiatkovanú **Prílohu č. 2** tejto Výzvy, ktorej formulár sa nachádza v editovateľnej forme pri danej zákazke na adrese: <http://www.dpmz.sk/prieskum-trhu---zakazky-v-hodnote-do-10-000-eur/>

**Dokumenty, ktoré uchádzač predkladá ako podmienku účasti uchádzačov podľa § 32, zák. 343/2015 Z.z.:**

Podmienky účasti uchádzačov na prieskume trhu realizovaného prostredníctvom tejto Výzvy na predkladanie cenových ponúk vychádzajú z ustanovení § 32 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**Na základe uvedeného uchádzač ako podmienku účasti predloží:**

**C) Čestné vyhlásenie**, že uchádzač nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu (v zmysle zákona 343/2015 Z. z.).

Toto potvrdenie predkladá každý uchádzač, ktorý nie je zapísaný v Zozname hospodárskych subjektov, ktorý vedie Úrad pre verejné obstarávanie (podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov).

Uchádzač ako doklad predkladá vyplnenú a oprávnenou osobou uchádzača podpísanú a opečiatkovanú **Prílohu č. 3** tejto Výzvy, ktorej formulár sa nachádza v editovateľnej forme pri danej zákazke na adrese: <http://www.dpmz.sk/prieskum-trhu---zakazky-v-hodnote-do-10-000-eur/>

**D) Doklad o oprávnení poskytovať službu, dodávať tovar, resp. uskutočňovať stavebné práce**

Toto potvrdenie predkladajú hospodárske subjekty so sídlom mimo územia Slovenskej republiky, ktoré nie sú zapísané v Zozname hospodárskych subjektov (ďalej ZHS), ktorý vedie Úrad pre verejné obstarávanie (podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov). Požadovaný doklad (aktuálne platný výpis z obchodného alebo živnostenského registra, resp. ekvivalentného registra v krajine sídla hospodárskeho subjektu), nemusí byť úradne overený.

Hospodárske subjekty so sídlom na území Slovenskej republiky tento doklad nepredkladajú, nakoľko

 a) obstarávateľ overuje uvedený doklad v rámci overenia zápisu subjektu v ZHS

b) obstarávateľ je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii).

**10. Hodnotiace kritérium a výber úspešného uchádzača:**

Hodnotiace kritérium: **najnižšia cena v EUR bez DPH za celý predmet zákazky za predpokladané obdobie 36 mesiacov.**

Ako úspešný uchádzač bude vybratý jeden uchádzač, ktorý obstarávateľovi ponúkne najnižšiu cenu v EUR bez DPH spolu za predmet zákazky popísaný v bode č. 5 tejto výzvy pre predpokladané odberové množstvá, stanovené na základe aktuálnych nákupov za rok 2019.

Do vyhodnotenia na základe hodnotiaceho kritéria budú zaradené ponuky uchádzačov, ktoré spĺňajú požiadavky uvedené v tejto Výzve a predložia všetky požadované dokumenty podľa bodu 9.

Navrhovaná cena je súčasťou Prílohy č. 1 – Návrh na plnenie kritérií.

**11. Stanovenie ceny v cenovej ponuke uchádzačom**

 Ak je uchádzač platiteľom dane z pridanej hodnoty (DPH), cenu za predmet zákazky uvedie v EUR bez DPH.

 Ak uchádzač nie je platiteľom DPH, cenu uvedie ako cenu celkom v EUR a na skutočnosť, že nie je platiteľom DPH upozorní v ponuke. Platiteľ DPH v zahraničí uvádza cenu v EUR bez DPH.

 Cenu za predmet zákazky uchádzač stanoví podľa zákona č. 18/1996 Z. z. v znení neskorších predpisov a musí zahŕňať všetky náklady spojené s realizáciou zákazky (napr. vrátane dopravných nákladov, balného, vrátane vplyvu kurzu meny EUR k iným menám a pod. ).

 Miestomdoručenia predmetu zákazky sú zberné miesta podľa bodu č. 5 tejto Výzvy.

**12.) Spôsob predkladania cenových ponúk:**

Všetky požadované doklady podľa bodu č. 9 uchádzač zašle ako scan oprávnenou osobou podpísaných, opečiatkovaných dokumentov vo formáte .pdf, a to elektronickou poštou na mailovú adresu kontaktnej osoby obstarávateľa (anna.matejcikova@dpmz.sk).

**13.) Lehota na predkladanie cenových ponúk:**

Cenovú ponuku spolu s dokladmi podľa bodov 9. je potrebné doručiť elektronickou poštou

 **do** **1.6.2020** (vrátane tohto dňa).

Ponuky predložené po lehote na predkladanie ponúk nebudú vyhodnotené.

Predložené ponuky nemožno odvolať po uplynutí lehoty na predkladanie ponúk.

**14.)** **Požadovaná platnosť cenovej ponuky:**

 **Do** **31.7.2020**

**15.)** **Komunikácia a jazyk:**

 Komunikácia bude prebiehať v štátnom jazyku, t.j. v slovenskom jazyku. Český jazyk je rovnako akceptovaný. Doklady predložené v iných jazykoch ako slovenský a český musia byť predložené v pôvodnom jazyku uchádzača a zároveň musí byť preložený ich úradný preklad do štátneho jazyka obstarávateľa.

 Doručovanie dokumentov bude prebiehať elektronickou poštou. Kontaktná osoba dodávateľa:

 Ing. Anna Matejčíková (anna.matejcikova@dpmz.sk).

**16.) Lehota na oznámenie výsledku prieskumu trhu:**

 **Do 10.6.2020.**

**17.) Doplňujúce informácie:**

 Všetky výdavky a náklady spojené s prípravou cenovej ponuky a predkladaním ponuky znáša záujemca o zákazku bez finančného nároku voči obstarávateľovi, a to bez ohľadu na výsledok prieskumu trhu.

 Predložením ponuky uchádzač vyhlasuje, že je oboznámený s podmienkami výzvy a prijíma ich bez výhrad.

 Predložením cenovej ponuky uchádzač súhlasí so spracovaním osobných údajov a s povinným zverejňovaním cien v informácii o výsledku vyhodnotenia ponúk, s ktorými sa uchádzač prihlásil do prieskumu trhu, ako aj so zverejnením podpísanej zmluvy v prípade, že bude vyhodnotený ako úspešný uchádzač.

 Obstarávateľ si vyhradzuje právo nevybrať ani jednu z cenových ponúk v prípade neobvykle vysokých ponukových cien uchádzačov a zrušiť postup zadávania zákazky v prípade, ak všetky ponuky prekročia výšku finančných prostriedkov, ktorú môže obstarávateľ použiť na financovanie predmetu zákazky.

 Tiež si vyhradzuje právo zrušiť obstarávanie predmetu zákazky, ak sa zmenili okolnosti , za ktorých bol prieskum trhu začatý, alebo môže prieskum trhu zrušiť, pokiaľ bola obstarávateľovi predložená iba jedna cenová ponuka, resp. ak iba jedna cenová ponuka splnila všetky požiadavky obstarávateľa uvedené vo Výzve na predkladanie cenových ponúk.

 Obstarávateľ si vyhradzuje právo zrušiť prieskum trhu aj bez uvedenia dôvodu, a to v ktorejkoľvek etape prebiehajúceho prieskumu trhu.

 **V Žiline, 11.5.2020**

 Vypracoval: Ing. Anna Matejčíková, odd. verejného obstarávania